На основу члана 41. став 3. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), на предлог Министарства грађевинарства, саобраћаја и инфраструктуре,

Одбор за привреду и финансије одређује

ПРОГРАМ ЈАВНЕ РАСПРАВЕ

О НАЦРТУ ЗАКОНА О ИЗМЕНАМА И ДОПУНАМА

ЗАКОНА О УГОВОРИМА О ПРЕВОЗУ У ЖЕЛЕЗНИЧКОМ САОБРАЋАЈУ

1. У поступку припреме Нацрта закона о изменама и допунама Закона о уговорима о превозу у железничком саобраћају Министарство грађевинарства, саобраћаја и инфраструктуре спроводи јавну расправу о Нацрту закона о изменама и допунама Закона о уговорима о превозу у железничком саобраћају (у даљем тексту: Нацрт закона), који је саставни део овог програма.

2. Јавна расправа о Нацрту закона спроводи се у периоду од 22. новембра до 12. децембра 2019. године.

3. Учесници у јавној расправи су представници државних органа и организација, представници заинтересованих привредних субјеката, као и друга заинтересована лица.

4. Текст Нацрта закона биће објављен на интернет страници Министарства грађевинарства, саобраћаја и инфраструктуре [www.mgsi.gov.rs](http://www.mgsi.gov.rs) и на порталу е-управе.

5. Примедбе, предлози и сугестије достављају се путем поште Министарству грађевинарства, саобраћаја и инфраструктуре, Немањина 22-26, 11 000 Београд, или електронским путем на e-mail адресу milos.stanojevic@mgsi.gov.rs са назнаком: „Јавна расправа о Нацрту закона о изменама и допунама Закона о уговорима о превозу у железничком саобраћају”.

6. По окончању јавне расправе Министарство грађевинарства, саобраћаја и инфраструктуре анализираће све примедбе, предлоге и сугестије учесника у јавној расправи и сачинити извештај о спроведеној јавној расправи о Нацрту закона и у року од 15 дана од дана окончања јавне расправе исти објавити на интернет страници Министарства грађевинарства, саобраћаја и инфраструктуре и на порталу е-управе.

7. Овај програм, ради реализације, доставити Министарству грађевинарства, саобраћаја и инфраструктуре, које ће јавни позив за учешће у јавној расправи са овим програмом објавити на својој интернет страници и на порталу е-управе.

05 Број: 011-11659/2019

У Београду, 21. новембра 2019. године

ОДБОР ЗА ПРИВРЕДУ И ФИНАНСИЈЕ

|  |  |  |
| --- | --- | --- |
|  | |  | | --- | | ПРЕДСЕДНИК ОДБОРА  Синиша Мали | |